Bétera mostra el seu patrimoni dissonant a Europa
07 de novembre de 2023

• El Consistori participa com a soci en el projecte europeu AR.C.H.ETHICS amb el qual posarà en valor el seu patrimoni dissonant, en concret, el refugi antiaeri del carrer Juan Bautista Martínez.

• Aquest dilluns el municipi ha rebut la visita de la delegació italiana que lidera el projecte per a conéixer a fons la proposta beterana.

Des del mes de juny passat l'Ajuntament de Bétera és municipi membre del projecte europeu AR.C.H.ETHICS per a així contribuir a l'Agenda Urbana Europea (UAEU) i, en particular, donar una resposta concreta als reptes plantejats pel grup d'acció "Patrimoni Dissonant".

Aquest projecte forma part del programa URBACT per al qual la Comissió Europea ha finançat a Bétera amb 83.500 euros per a dur a terme aquest projecte amb el qual l'àrea de Patrimoni i Turisme pretén posar en valor el refugi antiaeri del carrer Juan Bautista Martínez.

En eixe sentit. AR.CHETHICS dona suport a la promoció de projectes innovadors en matèria de Patrimoni Dissonant hibridant els conceptes de regeneració urbana, ús adaptatiu dels edificis i la dimensió de la democràcia participativa, partint de l'ètica i els valors de la seua gent.

Presentació del projecte

Durant aquest dilluns una delegació italiana encapçalada per Ileana Toscano, experta acreditada per URBACT i especialista en planificació comunitària i innovació social, ha visitat Bétera perquè tal com ha assenyalat l'Alcaldessa i regidora de Patrimoni, Elia Verdevío, “a Bétera comptem amb diversos elements patrimonials relacionats amb el Patrimoni dissonant com són la línia defensiva Puig-Carassols i els refugis antiaeris”.

La Jornada ha començat amb una recepció institucional en el qual Ileana Toscano ha signat en el llibre d'honor de l'Ajuntament per a continuar amb la Presentació del Projecte a la Sala de Juntes. En aquesta Presentació ha participat l'Experta de URBACT, l'experta financera de l'Oficina de Projectes Europeus de l'Ajuntament de Cesena i líder del projecte, Sofia Burioli, l'Alcaldessa, la tècnic de Patrimoni i Turisme, la tècnic de Fons Europeus, les arquitectes municipals, així com les regidores de Turisme, María Benimeli, Fons Europeus, Diana Zaragozá i Urbanisme, Mónica Martín.

Durant la seua intervenció, Elia Verdevío, ha agraït que Bétera forme part d'aquest projecte gràcies al qual “posarem en valor del refugi antiaeri situat al carrer Juan Bautista Martínez i amb el qual pretenem complir tres objectius fonamentals: recuperar un important element patrimonial de Bétera com és aquest refugi, contribuir a recuperar una àrea degradada del nostre municipi i convertir-lo en un recurs turístic visitable”. Uns objectius que persegueixen aconseguir que Bétera siga, sens dubte, un municipi més atractiu i turístic a nivell comarcal, provincial, nacional i europeu.

En eixa línia, Bétera ha presentat la seua proposta al projecte sent el seu objecte d'actuació el refugi antiaeri del carrer Juan Bautista Martínez, construït durant la Guerra Civil espanyola (1936-39) per a la defensa de la població civil. Segons s'ha explicat durant la Presentació, hi ha documentats un total de 8 refugis, dels quals 5 són públics i 3 són privats.

Des de l'àrea de Patrimoni i Turisme s'ha assenyalat que a aquest refugi s'accedia des del carrer Comandant Franco i es prolongava fins al carrer Salvador Giner, on hi havia una altra entrada. Al seu torn, en la presentació s'ha subratllat que el refugi va ser tapiat en 1952 a causa del seu mal estat, que constituïa un perill per a les persones, especialment per als xiquets, que accedien per a jugar.

En aquest projecte es treballarà la seua posada en valor amb la seua recuperació i museïtzació que contribuirà a millorar la degradació urbana de la zona en la qual es troba i permetrà la seua visita.

Visites guiades pel municipi

Després de la Presentació, tota la comitiva ha participat en diverses visites guiades. En primer lloc, s'han desplaçat a l'empresa local, amb projecció internacional, Naranjas del Carmen, on han visitat la finca, han conegut el seu model de negoci i han degustat productes locals.

Més tard s'ha dut a terme una visita guiada al Castell al costat de l'arqueòleg municipal, Paco Fababuj, qui també ha mostrat la ubicació dels refugis del carrer Comandant Franco.

La jornada vespertina ha començat amb les visites a les trinxeres del Corral del Quirro i els jaciments arqueològics de l'Horta Vella i Torre Bofilla i ha finalitzat amb un intercanvi d'experiències amb el URBACT LOCAL GROUP de Bétera. Un grup format per l'àrea de Patrimoni i Turisme, agents locals i veïns i veïnes implicats en el patrimoni local que, de manera activa i a través de la participació ciutadana, col·laboraran en aquest projecte amb els seus coneixements i experiències patrimonials en l'àmbit local.

Projecte AR.C.H.ETHICS

El Projecte AR.C.H.ETHICS té una duració de juny de 2023 a Juny de 2026 i pretén establir xarxes d'intercanvi i cooperació entre les ciutats sòcies com són Bétera (Espanya), Vila Nova de Cerveira (Portugal), Leipzig (Alemanya), Gdansk i Krakow (Polònia), Kzanlak (Bulgària) i Permet i Leros (Grècia), liderats pel municipi italià Cesena, on junts es treballarà per trobar solucions compartides a problemes comuns al patrimoni dissonant.

Aquesta primera visita s'emmarca dins de l'Etapa d'Activació del Projecte i amb ella es realitzarà una anàlisi inicial de la situació del Patrimoni Dissonant de Bétera per a recopilar informació sobre: antecedents de la política de Patrimoni Cultural Urbà, condicions locals i context social, potencial de participació, prioritats estratègiques, principals actius i barreres, estat de conservació, grau d'usabilitat/connexions urbanes, incloent-hi la importància històrica específica i els consegüents conflictes en la història i la memòria local.

Després de la visita, la Leader Expert definirà activitats innovadores personalitzades vinculades a les 4 dimensions de AR.CHETHICS (Arquitectura, Persones, Història i Ètica).

Aquest és una de les primeres fases d'aquest projecte que posarà en valor el refugi antiaeri del carrer Juan Bautista Martínez de Bétera.